《一萼红》
清代·王韵梅

意阑珊。又黄花满地，零落不堪看。驹隙光阴，蟫仙事业，可怜人与秋残。

对明月、前身休问，怕三生沦谪到尘寰。一寸柔肠，十年心事，几曲阑干。

瘦觉西风都冷，正重阳过也，小阁轻寒。帘织新愁，屏围旧恨，一齐多缀眉端。

三十六鸳鸯飞去，任台空玉镜冷孤鸾。谁念伤心匪偶，鸠凤相参。

作者简介：字素卿，常熟人。有《问月楼词》。